Diari Oficial de la Generalitat Valenciana


Sumari del DOGV 3743, del 05-05-2000 (2000/3368)

ORDRE d'11 d'abril de 2000, de la Conselleria de Cultura, Educació i Ciència per la qual es convoquen ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2000-2001, i els Premis 2000 de la Comunitat Valenciana a la Innovació Educativa.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3743

Data del DOGV
:   05-05-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3368


Data del document
:   11-04-2000

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * suport econòmic
    * nova pedagogia
    * premi cultural
    * personal docent

ORDRE d'11 d'abril de 2000, de la Conselleria de Cultura, Educació i Ciència, per la qual es convoquen ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2000-2001, i els Premis 2000 de la Comunitat Valenciana a la Innovació Educativa. [2000/X3368]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2.3., fixa, com un dels principis que han de regir l'activitat educativa, l'autonomia pedagògica dels centres dins els límits establits per les lleis, així com l'activitat investigadora del professorat a partir de la seua pràctica docent.
  
L'article 57 de la mateixa llei, disposa que els centres docents, d'acord amb la seua autonomia pedagògica, completaran i desenrotllaran el currículum dels nivells, etapes, cicles, graus i modalitats d'ensenyament en el marc de la seua programació docent.
  
Dita llei entén el currículum no sols com la prescripció del que cal ensenyar, sinó d'una manera més àmplia, donant-li un paper mediador entre la planificació i la pràctica docent, que inclou aspectes com el context del centre, les característiques del seu alumnat, els recursos i l'organització del mateix centre, així com els processos d'ensenyament i aprenentatge.
  
Així, desenrotllar el currículum implica canviar, innovar, millorar el context, els recursos i l'organització del centre, el clima de treball i la comunicació professional, la pràctica docent i les intervencions didàctiques en el procés educatiu.
  
Esta innovació educativa des de la pràctica curricular en un centre docent, dóna protagonisme al professorat i el convertix en l'agent del desenrotllament del currículum, a través de la investigació i de l'elaboració de projectes i materials didàctics, treballant de forma individual i en col·laboració amb els altres, en equip.
  
Per això, l'article 55 de la citada Llei Orgànica senyala la innovació i la investigació educativa com un dels factors afavoridors de la qualitat i millora de l'ensenyament, als quals els poders públics han de prestar una atenció prioritària.
  
En conseqüència, les administracions educatives, conforme a l'article 59 de la mateixa llei, han de fomentar la investigació i afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents. Així mateix, conforme a l'article 57, han de contribuir al desenrotllament del currículum afavorint l'elaboració de models de programació docent i materials didàctics que atenguen les distintes necessitats de l'alumnat i del professorat.
  
A més, per a la consecució dels objectius que pretén la Llei 4/1983, de 23 de novembre, d'Ús i Ensenyament del Valencià, resulta necessari que l'administració educativa possibilite l'elaboració de projectes d'investigació i de materials curriculars sobre l'aplicació dels diferents programes d'educació bilingüe.
  
D'altra banda, els decrets pels quals s'establix el currículum de la Comunitat Valenciana per a les etapes d'Educació Infantil, Educació Primària, Educació Secundària Obligatòria i Batxillerat disposen que la Conselleria fomente l'elaboració de projectes i materials de desenrotllament curricular. De la mateixa manera, els decrets de currículum dels cicles formatius plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.
  
Alhora, el Pla d'Actuació del Govern de la Generalitat Valenciana per a la Igualtat d'Oportunitats entre Homes i Dones 1997-2000 (P.I.O.), inclou entre les seues accions la de promoure la realització d'estudis i projectes d'investigació i innovació de la pràctica docent des de la perspectiva de gènere.
  
En conseqüència, la Conselleria de Cultura, Educació i Ciència es proposa afavorir l'elaboració de projectes que incloguen innovacions, de models de programació docent, així com de materials didàctics, que complisquen la doble funció d'estimular el professorat en la seua pràctica docent i d'oferir als centres docents models innovadors per a la concreció del currículum que li és pròpia, prestant una especial atenció a l'adaptació dels nous ensenyaments a la realitat sociolingüística de la nostra comunitat educativa.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Convocar un concurs d'ajudes econòmiques per a la realització de projectes d'innovació i investigació educativa i desenrotllament del currículum, i aprovar les bases per les quals es regirà la convocatòria, que figuren com a annex I.
  
2. Convocar els Premis 2000 de la Comunitat Valenciana a la Innovació Educativa i aprovar les bases per les quals es regirà la convocatòria, que figuren com a annex II.
  
Segon. Fases de realització dels projectes i concessió dels premis
  
1. Els projectes seleccionats es realitzaran en les següents fases:
  
Primera fase: fins a desembre de l'any 2000
  
Segona fase: primer semestre de 2001
  
2. Els treballs que es presenten als Premis de la Comunitat Valenciana a la Innovació Educativa hauran d'estar acabats totalment abans de l'1 d'octubre de 2000. La concessió dels Premis tindrà lloc al novembre de 2000.
  
Tercer. Finançament
  
1. Els projectes seleccionats seran sufragats, en la primera fase, a càrrec de la línia de subvenció 405 del programa 421.30 del pressupost de la Generalitat Valenciana de l'any 2000, per un import global màxim de 8.000.000 PTA (48.080,97 euros).
  
La convocatòria d'ajudes per a la realització de la segona fase serà regulada per una nova ordre de la Conselleria de Cultura, Educació i Ciència, i estarà condicionada, en qualsevol cas, a la correcta realització de la primera fase del projecte seleccionat i a l'existència de consignació pressupostària suficient en el dit exercici.
  
2. Els Premis comptaran amb una dotació màxima de 4.000.000 PTA (24.040,48 euros), que serà abonada a càrrec de la línia de subvenció 426 del programa 421.30 del pressupost de la Generalitat Valenciana de l'any 2000, d'acord amb la distribució següent:
  
Un primer premi de 1.000.000 PTA (6.010,12 euros)
  
Un segon premi de 750.000 PTA (4.507,59 euros)
  
Dos tercers premis de 500.000 PTA (3.005,06 euros)
  
Set premis de 250.000 PTA (1.502,53 euros)
  
A més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, segons el parer del jurat.
  
3. Podrà declarar-se desert algun dels premis.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre la convocatòria, se l'autoritza a adoptar les mesures oportunes per al compliment i desplegament de la present ordre, i també per a resoldre totes les incidències que es plantegen en la seua interpretació i execució.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà recórrer potestativament en reposició o bé cabrà plantejar directament un recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Ciència, en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.
  
València, 11 d'abril de 2000
  
El conseller de Cultura, Educació i Ciència,
  
MANUEL TARANCÓN I FANDOS
  
Annex I
  
Bases del concurs d'ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2000-2001
  
Primera. Objectius
  
- Fomentar la innovació i la investigació educativa ajudant a l'elaboració de projectes que incloguen innovacions curriculars, metodològiques, tecnològiques, didàctiques, així com d'organització i gestió dels centres docents
  
- Potenciar l'activitat investigadora del professorat a partir de la seua pràctica docent, per mitjà del treball en equip.
  
- Facilitar l'adopció de mesures tendents a millorar l'atenció a la diversitat de motivacions, capacitats i interessos de les alumnes i dels alumnes.
  
Segona. Destinataris i forma de participació
  
1. Destinataris. Podrà participar en la convocatòria:
  
a) El personal docent que està en actiu o que exercix funcions de suport escolar en centres docents públics o privats de la Comunitat Valenciana o en programes municipals d'EPA, de nivells d'Educació Infantil, Educació Primària, Educació Secundària Obligatòria, Batxillerat, BUP, COU, Formació Professional, Cicles Formatius de Formació Professional Específica, Educació de Persones Adultes, Educació Especial, Escoles Oficials d'Idiomes i Ensenyaments Artístics.
  
b) El personal laboral especialista dependent de la Conselleria de Cultura, Educació i Ciència.
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura, Educació i Ciència.
  
2. Forma de participació.
  
El personal indicat en el punt anterior podrà participar individualment o com a grup de treball.
  
Tercera. Tramitació de les sol·licituds
  
1. Sol·licituds.
  
Les persones que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex III quan la sol·licitud es realitze a títol individual, o segons el model de l'annex IV quan la presente un grup.
  
2. Documentació. La sol·licitud s'acompanyarà sempre dels següents documents:
  
a) Projecte que es desitja realitzar, en triple exemplar, segons el model que figura en l'annex V. Es podrà presentar en qualsevol dels dos idiomes oficials de la Comunitat Valenciana i en qualsevol suport.
  
b) Certificat, nomenament o nòmina de l'any 2000, que acredite que tots els participants en el projecte complixen els requisits establits en la base segona de la convocatòria.
  
c) En el cas de participar com a grup de treball, acta de constitució, segons el model de l'annex VI.
  
d) Certificat de la direcció del centre en què es desenrotllarà el projecte, en què constarà l'òrgan del centre que ha manifestat el seu acord per a la seua realització, segons el model de l'annex VII.
  
3. Termini i lloc de presentació.
  
Les sol·licituds es presentaran en el Registre General de la Conselleria de Cultura, Educació i Ciència (Av. Campanar, 32; 46599 València), en les Direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener. Quan es presente en una oficina de Correus es farà en sobre obert, per tal que en la capçalera del primer full del document que es vulga enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (96 386 61 74).
  
El termini de presentació serà de 20 dies hàbils comptats a partir de l'endemà de la publicació de la present ordre en el Diari Oficial de la Generalitat Valenciana.
  
Quarta. Procés de selecció
  
1. Comissió de Selecció.
  
La selecció dels projectes la realitzarà una comissió constituïda per:
  
President:
  
- El cap del Servei de Programes d'Innovació Educativa i Suport Escolar, que podrà delegar en el vicepresident.
  
Vicepresident:
  
- El cap del Programa d'Innovació.
  
Vocals:
  
- Un inspector o inspectora d'Educació, per designació del director general d'Ordenació i Innovació Educativa i Política Lingüística.
  
- Tres directors o directores o assessors o assessores de CEFIRE, un de l'àmbit de cada direcció territorial de Cultura i Educació, per designació del director general d'Ordenació i Innovació Educativa i Política Lingüística.
  
Actuarà com a secretari de la Comissió, un funcionari de la Direcció General d'Ordenació i Innovació Educativa i Política Lingüística.
  
A les reunions de la Comissió podrà assistir un representant de cada un dels sindicats que formen part de la Mesa Sindical Sectorial d'Educació, que tindrà veu però no vot.
  
La Comissió actuarà conforme disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú; tindrà facultats per a resoldre tots els dubtes que apareguen en la interpretació de les bases; podrà entrevistar les persones sol·licitants i sol·licitar la participació d'especialistes per a col·laborar en la valoració dels projectes presentats.
  
2. Criteris de selecció.
  
2.1. Per a la selecció dels projectes presentats es tindran en compte els criteris i el barem corresponent que figuren en l'annex VIII.
  
2.2. Seran seleccionats tots els projectes que obtinguen 5 o més punts en el punt 1 de l'annex VIII. No podran ser seleccionats aquells projectes la temàtica dels quals siga objecte de convocatòria específica per part de la Conselleria de Cultura, Educació i Ciència.
  
2.3. Per al curs escolar 2000-2001, tindran la consideració de prioritaris els projectes relatius a:
  
a) Gestió de qualitat en centres docents.
  
b) La incorporació de la perspectiva de gènere en el desenrotllament de la pràctica docent.
  
c) Educació intercultural, des del coneixement, la tolerància i el respecte a altres pobles i altres cultures.
  
d) Propostes curriculars dirigides a l'alumnat amb necessitats educatives especials greus i permanents escolaritzat en centres específics d'Educació Especial o en unitats específiques d'Educació Especial que fomenten l'autonomia personal en la vida diària, la integració social o la formació laboral.
  
e) Experiències d'aplicació de programes d'educació bilingüe: avaluació de resultats i implicació del professorat i de les famílies.
  
f) Criteris d'avaluació dels aprenentatges de l'alumnat i criteris de promoció en l'Educació Secundària Obligatòria.
  
g) Models de Pla d'atenció a la diversitat en l'ESO, amb especial referència a l'organització de les activitats de reforç, l'adaptació del currículum per a l'alumnat que estiga un any més en el mateix curs i les adaptacions curriculars individuals significatives.
  
h) L'ensenyament de les matemàtiques en les diferents etapes educatives, en commemoració de l'Any Internacional de la Matemàtica.
  
3. Resolució de la convocatòria
  
3.1. La Comissió de Selecció ordenarà la llista dels projectes seleccionats, en funció de la puntuació obtinguda, i anirà assignant per eixe ordre les ajudes econòmiques que considere necessàries per a la realització dels citats projectes.
  
3.2. La relació provisional dels projectes seleccionats, indicant les quantitats proposades, i la relació provisional dels projectes no seleccionats, es faran públiques al tauler d'anuncis de la Conselleria de Cultura, Educació i Ciència i a les Direccions Territorials de Cultura i Educació.
  
3.3. S'establix un termini de 10 dies hàbils, comptats a partir de la data de publicació de la relació provisional mencionada en el punt anterior perquè:
  
- L'autor o l'autora, si el projecte és individual, o el coordinador o la coordinadora, si el projecte és d'un grup, remeten a la Direcció General d'Ordenació i Innovació Educativa i Política Lingüística, Servei de Programes d'Innovació Educativa i Suport Escolar, un escrit, utilitzant el model de l'annex IX, en què facen constar que accepten realitzar el projecte presentat en les condicions aprovades per la Comissió de Selecció.
  
- Els autors o les autores, els coordinadors o les coordinadores dels projectes no seleccionats puguen presentar les al·legacions que consideren oportunes.
  
3.4. Transcorregut el termini establit en el punt anterior, comprovats els escrits d'acceptació, estudiades, i si és procedent, ateses les al·legacions presentades, la Comissió de Selecció elevarà proposta definitiva a la Direcció General d'Ordenació i Innovació Educativa i Política Lingüística, qui resoldrà la convocatòria per delegació del conseller.
  
3.5. La resolució de la convocatòria es publicarà en el Diari Oficial de la Generalitat Valenciana per resolució de la Direcció General d'Ordenació i Innovació Educativa i Política Lingüística.
  
Quinta. Comissió de Seguiment i Avaluació
  
1. Composició.
  
Durant la segona quinzena de juny de 2000 es constituirà una Comissió de Seguiment i Avaluació dels projectes seleccionats, la composició de la qual serà:
  
President:
  
- El cap del Servei de Programes d'Innovació Educativa i Suport Escolar, que podrà delegar en el vicepresident.
  
Vicepresident:
  
- El cap del Programa d'Innovació Educativa.
  
Vocals:
  
- Tres inspectors o inspectores d'Educació, un de cada Direcció Territorial de Cultura i Educació, designats/des pel director territorial corresponent.
  
- Els tres directors o directores o assessors o assessores de CEFIRE que formen part de la Comissió de Selecció prevista en la base quarta.
  
2. Funcions.
  
La comissió tindrà les següents funcions:
  
2.1. Establir les directrius i procediments oportuns perquè els projectes es desenrotllen conforme als objectius previstos, i els seus responsables tinguen l'assessorament que puguen necessitar.
  
2.2. Aprovar les memòries finals i elaborar l'informe final dels projectes.
  
2.3. Proposar, si és procedent, la publicació d'algun dels projectes seleccionats o dels seus resums.
  
2.4. Proposar les hores de formació que cal certificar per la realització de cada projecte.
  
Sexta. Pagament de les ajudes
  
1. L'import de l'ajuda concedida a cadascun dels projectes seleccionats, per a la realització de la primera fase no podrà superar les 300.000 pessetes. L'ajuda podrà concedir-se per dos conceptes:
  
a) Com a ajuda econòmica al treball fet per l'autor/a o equip d'autors/es.
  
b) Com a dotació econòmica destinada al finançament de les següents despeses derivades de l'execució del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats.
  
2. Per a procedir al pagament de les ajudes fixades en la resolució d'adjudicació, corresponents a la primera fase, la Comissió de Seguiment i Avaluació establida en la base quinta de la present ordre i els beneficiaris de les ajudes, abans de l'1 de novembre de 2000, remetran la següent documentació:
  
- La Comissió de Seguiment i Avaluació:
  
· Informe de progrés en què es farà constar si els projectes s'estan fent de la forma establida i tenen prou garanties de qualitat.
  
- Els beneficiaris de les ajudes:
  
· Informe de l'estat de desenrotllament del projecte seleccionat.
  
· Comunicació a la Direcció General d'Ordenació i Innovació Educativa i Política Lingüística si el projecte seleccionat ha rebut o rebrà alguna beca o ajuda de qualsevol administració o entitat pública o privada, nacional o internacional, per a la cobertura de les despeses ocasionades. La comunicació és d'obligat compliment encara que la concessió de les ajudes siga posterior a la selecció del projecte en la present convocatòria.
  
· Justificació econòmica de les despeses materials derivades de l'execució del projecte. Per tal de facilitar el procediment administratiu de la justificació, s'haurà de presentar la documentació tenint en compte els aspectes següents:
  
a) Adjuntar els originals de les factures o dels rebuts, emesos a nom de la persona autora o coordinadora del projecte o d'algun dels membres que constituïxen l'equip de treball, la composició del qual haurà d'estar especificada en el projecte presentat. En qualsevol cas, haurà de figurar en els documents acreditatius de la despesa el títol del projecte.
  
b) Totes les factures o rebuts hauran d'estar datats en el període comprés entre la data de publicació de la Resolució de la convocatòria i el 31 d'octubre de 2000.
  
c) La quantitat justificada haurà d'ajustar-se exactament a l'ajuda concedida.
  
Sèptima. Percepció de les ajudes
  
1. Les ajudes es percebran després de l'entrega de la documentació que s'especifica en la base anterior i la seua aprovació per la Direcció General d'Ordenació i Innovació Educativa i Política Lingüística, a proposta de la Comissió de Seguiment i Avaluació.
  
2. Els lliuraments es faran per transferència bancària a nom de la persona sol·licitant de l'ajuda si el projecte és individual, i a nom del coordinador o coordinadora si ha sigut sol·licitat per un grup.
  
3. Les persones beneficiàries que no presenten la documentació indicada en la base sexta, abans de l'1 de novembre, perdran el dret a percebre l'ajuda concedida.
  
4. Tota alteració de les condicions que s'han tingut en compte per a la concessió de les ajudes podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la citada llei.
  
Octava. Certificació de les activitats realitzades
  
L'Ordre de 9 de juny de 1994, de la Conselleria de Cultura, Educació i Ciència, per la qual es regula la convocatòria, acreditació i certificació de les activitats de formació permanent del professorat, en el punt quinze, considera els projectes d'innovació pedagògica i curricular com una modalitat de formació. En conseqüència, la certificació corresponent als projectes seleccionats en la convocatòria, que serà personal per a cadascuna de les persones participants, s'emetrà conforme amb el que disposen la mencionada ordre i la present convocatòria.
  
Novena. Publicació
  
La Conselleria de Cultura, Educació i Ciència es reserva el dret a la reproducció, publicació i difusió dels treballs premiats, així com a guardar un exemplar per al seu depòsit. Respecte als treballs que puguen ser publicats, els autors es comprometran per escrit a cedir els drets d'explotació de la primera edició a la Generalitat Valenciana.
  
La reserva dels drets de publicació no implica compromís d'edició per part de la Conselleria de Cultura, Educació i Ciència.
  
Annex II
  
Bases per a la concessió dels Premis 2000 de la Comunitat Valenciana a la Innovació Educativa
  
Primera. Objecte dels Premis
  
La convocatòria pretén incentivar el professorat en exercici amb la finalitat que elabore models de programació docent per al desenrotllament del currículum, així com materials didàctics que afavorisquen els processos d'ensenyament i aprenentatge.
  
Segona. Destinataris i forma de participació
  
1. Destinataris. Podrà participar en la convocatòria:
  
a) El personal docent que està en actiu o que exercix funcions de suport escolar en centres docents públics o privats de la Comunitat Valenciana o en programes municipals d'EPA, de nivells d'Educació Infantil, Educació Primària, Educació Secundària Obligatòria, Batxillerat, BUP, COU, Formació Professional, Cicles Formatius de Formació Professional Específica, Educació de Persones Adultes, Educació Especial, Escoles Oficials d'Idiomes i Ensenyaments Artístics.
  
b) El personal laboral especialista dependent de la Conselleria de Cultura, Educació i Ciència.
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura, Educació i Ciència.
  
2. Forma de participació.
  
El personal indicat en el punt anterior podrà participar individualment o com a grup de treball.
  
Tercera. Condicions de participació
  
1. Les persones que opten a estos premis hauran de presentar models de programació docent o materials didàctics per a concretar i desenrotllar el currículum de la Comunitat Valenciana de qualsevol dels nivells i etapes del sistema educatiu no universitari.
  
2. Els treballs hauran de ser originals i inèdits i podran presentar-se en qualsevol dels dos idiomes oficials de la Comunitat Valenciana i en qualsevol suport.
  
3. No podran participar aquells treballs que hagen estat premiats en qualsevol convocatòria pública o privada anterior a la present convocatòria, ni els projectes que reben ajuda econòmica en la present convocatòria de projectes d'innovació i investigació educativa convocats per mitjà de l'annex I de la present ordre.
  
4. Podran presentar-se materials elaborats com a conseqüència de la realització de projectes d'innovació i investigació educativa que ja hagueren sigut seleccionats en les tres últimes convocatòries de la Conselleria de Cultura, Educació i Ciència. En estos casos haurà de comunicar-se el títol del treball premiat i la convocatòria en què ha sigut seleccionat.
  
5. La presentació dels treballs implica l'acceptació expressa de totes les bases de la present convocatòria.
  
Quarta. Tramitació de les sol·licituds
  
1. Sol·licituds.
  
Les persones o els equips que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex X quan la sol·licitud es realitze a títol individual, o segons el model que figura en l'annex XI quan la presente un grup.
  
2. Documentació. La sol·licitud s'acompanyarà sempre dels següents documents:
  
a) El treball que es presenta (original i 2 còpies) a la present convocatòria en les condicions indicades en la base tercera.
  
b) Memòria descriptiva del treball (original i 2 còpies), amb un màxim de 10 folis, on consten les dades següents: persona o equip de persones que han realitzat el treball, justificació i objectius, metodologia utilitzada, possibilitats de continuïtat del treball i bibliografia utilitzada.
  
c) Certificat, nomenament o nòmina de l'any 2000 que acredite que tots els participants complixen els requisits establits en la base segona de la convocatòria.
  
3. Lloc de presentació.
  
Les sol·licituds es presentaran en el Registre General de la Conselleria de Cultura, Educació i Ciència (Av. Campanar, 32; 46853 València), en les Direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú segons la redacció donada per la Llei 4/1999, de 13 de gener. Quan es presente en una oficina de Correus es farà en sobre obert, per tal que en la capçalera del primer full del document que es vulga enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (96 386 61 74).
  
4. Termini de presentació.
  
El termini de presentació finalitzarà l'1 d'octubre de 2000.
  
Quinta. Procés de concessió dels Premis
  
1. Jurat de Selecció.
  
Els treballs presentats seran examinats i avaluats per un Jurat de Selecció constituït per:
  
President:
  
- El director general d'Ordenació i Innovació Educativa i Política Lingüística, que podrà delegar en el vicepresident.
  
Vicepresident:
  
- El cap de l'Àrea d'Ordenació, Innovació i Formació Professional.
  
Vocals:
  
- El cap del Servei de Programes d'Innovació Educativa i Suport Escolar.
  
- El cap del Servei d'Ensenyaments en Valencià.
  
- El cap del Programa d'Innovació.
  
Actuarà com a secretari del Jurat, un funcionari o una funcionària de la Direcció General d'Ordenació i Innovació Educativa i Política Lingüística.
  
A les reunions del Jurat podrà assistir un representant de cadascun dels sindicats que formen part de la Mesa Sindical Sectorial d'Educació, que tindrà veu però no vot.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i sol·licitar la participació d'especialistes en els temes objecte del present concurs per a col·laborar en la valoració dels treballs presentats.
  
2. Temes prioritaris.
  
Seran objecte d'atenció prioritària les programacions docents i materials didàctics que versen sobre els següents temes:
  
a) Expressió plàstica, musical, dramàtica i corporal en l'Àrea de Comunicació i Representació de l'Educació Infantil: tractament específic des d'un enfocament global i integrador.
  
b) Resolució de problemes (àrea de matemàtiques) en Educació Primària.
  
c) Programa d'educació bilingüe enriquit per la incorporació primerenca d'una llengua estrangera com a llengua vehicular, des del primer cicle de l'Educació Primària.
  
d) Àmbit lingüístic i social i àmbit científic del programa de diversificació curricular en la Educació Secundària Obligatòria
  
e) Àmbit científic, àmbit lingüístic i social, i àmbit tecnològic i plàstic del programa d'adaptació curricular en grup en l'Educació Secundària Obligatòria.
  
f) Models de programació didàctica de les àrees del currículum comú de l'Educació Secundària Obligatòria.
  
g) Cicles formatius de Formació Professional específica, grau mitjà i grau superior.
  
h) L'ensenyament dels idiomes oficials de la Comunitat Valenciana per a l'alumnat immigrant.
  
i) La comunicació o l'adquisició d'habilitats laborals en alumnat amb necessitats educatives greus i permanents escolaritzats en Centres Específics d'Educació Especial o en Unitats Específiques d'Educació Especial.
  
j) Àrea de Formació Professional Específica i Àrea de Formació Bàsica dels Programes de Garantia Social.
  
3. Criteris de valoració
  
Per a la valoració dels treballs presentats es tindran en compte els següents criteris:
  
a) Rellevància respecte als aspectes prioritaris indicats en la convocatòria
  
b) Coherència amb el model del currículum establit en els decrets de la Comunitat Valenciana.
  
c) Possibilitats d'aplicació en les activitats d'ensenyament-aprenentatge en l'aula.
  
d) Qualitat i rigor del projecte pel seu interès científic, originalitat, concreció dels objectius plantejats i coherència interna.
  
e) Caràcter innovador per la seua metodologia o pel seu contingut.
  
f) Organització dels continguts de forma que permeten l'atenció a la diversitat de l'alumnat.
  
g) Tractament adequat dels temes transversals.
  
Sexta. Resolució de la convocatòria
  
1. La convocatòria es resoldrà tenint en compte els criteris que per al seu finançament determina el punt tercer de l'Ordre de convocatòria.
  
2. Les decisions del jurat de selecció seran inapel·lables.
  
3. Una vegada realitzat el procés de selecció, el Jurat establit a l'efecte, elevarà la proposta per a la concessió dels premis al director general d'Ordenació i Innovació Educativa i Política Lingüística, qui resoldrà la convocatòria.
  
4. La relació dels treballs premiats es publicarà en el Diari Oficial de la Generalitat Valenciana.
  
Sèptima. Pagament dels premis
  
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indique expressament en la instància de sol·licitud. En este cas, la quantia del premi es distribuirà entre els autors o autores en el percentatge indicat en la presentació del treball, havent-se de facilitar, alhora, les dades bancàries de tots els autors.
  
2. Els premis estaran subjectes a retenció fiscal d'acord amb el que establix l'article 52 del Reial Decret 1.841/1991, de 30 de desembre, pel qual s'aprova el Reglament de l'Impost sobre la Renda de les Persones Físiques.
  
3. Quan els beneficiaris dels premis tinguen assignada una dotació superior a 300.000 PTA, hauran de presentar certificació actualitzada d'estar al corrent de les obligacions tributàries i, en el seu cas, amb la Seguretat Social, expedida per l'Agencia Tributària i de la Seguretat Social, segons el que disposa l'Ordre de 30 de maig de 1996, de la Conselleria d'Economia i Hisenda (DOGV número 2.775, de 21 de juny de 1996), així com certificació de la Conselleria d'Economia i Hisenda i de l'últim rebut de l'Impost d'Activitats Econòmiques. Cas de no estar obligats a presentar les declaracions o documents de què es tracte, s'acreditarà esta circumstància per mitjà de declaració responsable.
  
4. Qualsevol alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causa de reintegrament de les quantitats percebudes les previstes en l'article 47.9 de la dita llei.
  
Octava. Certificació dels treballs realitzats
  
L'Ordre de 9 de juny de 1994, de la Conselleria de Cultura, Educació i Ciència, per la qual es regula la convocatòria, acreditació i certificació de les activitats de formació permanent del professorat, en el punt quinze, considera els projectes d'innovació pedagògica i curricular com una modalitat de formació. En conseqüència, la certificació corresponent als treballs premiats, o amb menció honorífica, que serà personal per a cadascuna de les persones participants, s'emetrà conforme disposen la mencionada ordre i la present convocatòria.
  
Novena. Publicació
  
La Conselleria de Cultura, Educació i Ciència es reserva el dret a la reproducció, publicació i difusió dels treballs premiats, així com a guardar un exemplar per al seu depòsit. Respecte als treballs que puguen ser publicats, els autors es comprometran per escrit a cedir els drets d'explotació de la primera edició a la Generalitat Valenciana.
  
La publicació dels treballs durant el període d'un any, comptador des de la data de la publicació dels resultats de la present convocatòria en el Diari Oficial de la Generalitat Valenciana, haurà de ser autoritzada per escrit per la Direcció General d'Ordenació i Innovació Educativa i Política Lingüística.
  
La reserva dels drets de publicació no implica compromís d'edició per part de la Conselleria de Cultura, Educació i Ciència.
  
Annex VI
  
Acta de constitució del grup de treball
  
Les persones firmants, reunides en sessió de treball el dia indicat baix, adopten els següents acords:
  
Primer
  
Constituir un grup de treball per a realitzar un projecte d'innovació i investigació educativa i desenrotllament del currículum durant el curs acadèmic 2000-2001, el disseny del qual es presenta a la convocatòria d'ajudes econòmiques, per a la citada finalitat, publicada per la Conselleria de Cultura, Educació i Ciència de la Generalitat Valenciana per al curs acadèmic 2000-2001.
  
Segon
  
Comprometre's personalment i com a grup a complir les normes establides en la convocatòria.
  
Tercer
  
Designar com a coordinador/a del grup als efectes organitzatius, administratius i econòmics, i pel període complet d'execució del projecte, el membre del grup, Sr/Sra:
  
....................................., ...... d ........................ de 2000
  
Nº Cognoms i nom Firma 1
  
 -2
  
 3
  
 4
  
 5
  
 6
  
 7
  
 8
  
CONSELLERIA DE CULTURA, EDUCACIÓ I CIÈNCIA
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA
  
Av. Campanar, 32. 46548 € València
  
Annex VII
  
Model de certificat de la direcció del centre
  
en què es realitzarà el projecte
  
Sr/Sra ... , director/a del ...
  
Certifica:
  
Que el projecte ... ha sigut presentat a (la Direcció del Centre, el Claustre de professors, al Consell Escolar, altres) i el mencionat organisme ha manifestat el seu acord perquè siga realitzat en este Centre.
  
..., ... de ... de 2000
  
Firmat:
  
CONSELLERIA DE CULTURA, EDUCACIÓ I CIÈNCIA
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA
  
Av. Campanar, 32. 46933 € València
  
Annex IX
  
Model d'escrit d'acceptació de la realització del projecte
  
Sr/Sra ... autor/a o coordinador/a del projecte ... accepte dur-lo a terme en les condicions en què ha sigut aprovat provisionalment, segons consta en la llista provisional publicada el dia .... de ... de 2.000
  
..., ... , de ... de 2000.
  
Firmat:
  
CONSELLERIA DE CULTURA, EDUCACIÓ I CIÈNCIA
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA
  
Av. Campanar, 32. 46868 Valencia.